## La Generalitat executa les obres de reconstrucció d’infraestructures locals danyades per la riuada a Beniparrell, Albal, Catarroja, Massanassa i Aldaia

*** El cost de la recuperació d’estes infraestructures que du a terme la Conselleria de Medi Ambient ascendix a un milió d’euros
* La Generalitat ha assumit les competències per a rehabilitar infraestructures locals danyades dins del pla ‘Recuperem València’**

La Generalitat està executant les obres de reconstrucció d’infraestructures dels municipis de Beniparrell, Albal, Catarroja, Massanassa i Aldaia que van resultar greument afectades per les inundacions que van tindre lloc el mes d’octubre passat. La Conselleria de Medi Ambient, Infraestructures i Territori ha destinat a estes obres una inversió d’un milió d’euros.

Estes actuacions, que s’emmarquen dins del pla ‘Recuperem València’, es duen a terme després que la Generalitat haja assumit les competències necessàries per a executar la rehabilitació d’infraestructures en més de 20 municipis afectats.

A Beniparrell s’han començat les obres per a reconstruir dos ponts afectats per les inundacions: el que connecta amb els polígons industrials Nord i Sud i el pont de la carretera Reial de Madrid Nord. Encara que cap d’estos ha quedat esfondrat, sí que han patit danys parcials.

També s’han iniciat les labors de rehabilitació necessàries per a reparar el pont de l’avinguda Camí Reial sobre el barranc Font de la Rambleta, que connecta les localitats d’Albal i Catarroja, i el pont de l’avinguda Ramón y Cajal sobre el barranc de Xiva en el municipi de Massanassa.

Finalment, a Aldaia s’han acordat les actuacions en les infraestructures viàries que connecten el nucli urbà. En concret, són quatre passarel·les per als vianants sobre el barranc de la Saleta (carrer Alacant, carrer Joaquín Costa, carrer Sagrario Ferrandis i plaça de la Cultura) i el pas superior sobre este barranc i el carrer Doctor Fleming.

**Intervencions en més de 20 municipis**

El pla de recuperació de carreteres, ponts i passarel·les locals acordat per la Conselleria de Medi Ambient, Infraestructures i Territori amb el Ministeri de Transports i Mobilitat Sostenible preveu la realització, per part de la Generalitat, d’aproximadament mig centenar d’intervencions en diferents municipis.

Segons l’acord del Consell, la Generalitat s’encarregarà de la recuperació d’infraestructures en els municipis d’Albal, Alcàsser, Bugarra, Calles, Cheste, Chera, Chiva, Gestalgar, Godelleta, Loriguilla, Macastre, Massanassa, Montserrat, Pedralba, Picassent, Requena, Siete Aguas, Sinarcas, Sot de Chera i Torrent.

A més, en les localitats d’Aldaia, Algemesí, Beniparrell, Buñol i Catarroja, la responsabilitat de les obres es compartirà entre l’Administració autonòmica i l’estatal.

Fecha: 29/01/2025